केवलादेव राष्ट्रीय उद्यान
केवलादेव राष्ट्रीय उद्यान या केवलादेव घना राष्ट्रीय उद्यान भारत के राजस्थान में स्थित एक विख्यात पक्षी अभयारण्य है। इसको पहले भरतपुर पक्षी विहार के नाम से जाना जाता था। इसमें हजारों की संख्या में दुर्लभ और विलुप्त जाति के पक्षी पाए जाते हैं, जैसे साईबेरिया से आये सारस, जो यहाँ सर्दियों के मौसम में आते हैं। यहाँ २३० प्रजाति के पक्षियों ने भारत के राष्ट्रीय उद्यान में अपना घर बनाया है। अब यह एक बहुत बड़ा पर्यटन स्थल और केन्द्र बन गया है, जहाँ पर बहुतायत में पक्षीविज्ञानी शीत ऋतु में आते हैं। इसको १९७१ में संरक्षित पक्षी अभयारण्य घोषित किया गया था और बाद में १९८५ में इसे 'विश्व धरोहर' भी घोषित किया गया है। केवलादेव राष्ट्रीय उद्यान में गंभीर, वाडगंगा नदी बहती हैं।
भद्रा वन्य अभयारण्य
भद्रा वन्य अभयारण्य (Bhadra Wildlife Sanctuary) भारत के कर्नाटक राज्य के चिकमगलूर ज़िले में स्थित बाघ के लिए एक संरक्षित क्षेत्र। यह बाघ संरक्षित क्षेत्र भारत की प्रोजेक्ट टाईगर नामक परियोजना के अधीन आता है। अभयारण्य भद्रावती से 23 किमी दक्षिण में और चिकमगलूर से 38 किमी पश्चिमोत्तर में विस्तारित है। इसमें कई प्रकार के वन्य जीव और वृक्ष व वनस्पति संरक्षित हैं। यह पश्चिमी घाट के क्षेत्र में आता है और 1,875 मीटर (6,152 फ़ुट) ऊँचा हेब्बे गिरि इस अभयारण्य में स्थित सबसे ऊँचा शिखर है।